《由洞庭入五田》
宋代·黄大受

一汀红糁蓼花天，滴滴清寒晓露圆。
回首洞庭山半点，伤心桂岭路三千。
诗魂夜寄青林月，渔唱声回绿树烟。
却笑陶朱不如我，我无西子与同船。

作者简介：黄大受，字德容，自号露香居士，南丰（今属江西）人。生平未仕，以诗游士大夫间，游踪颇广。遗著《露香拾稿》，于理宗淳祐元年（一二四一）其子伯厚仕鄞时，请应𢖟、郑清之作序。事见本集卷首序及有关诗。　黄大受诗，以汲古阁影宋抄《南宋六十家小集》本为底本，编为一卷。